"Qalbna maqsuma … tlifna lil ommna u missierna qed jiġġield il-Covid fl-ITU" – Thereseann Azzopardi "Nixtieq inqajjem kuxjenza fost in-nies. Qalbi maqsuma bħalissa. Tlifna lil ommna minħabba l-Covid19. Missieri qiegħed ukoll fl-ITU jiġġieled għal ħajtu. Jien u hija u l-uniku neputi tal-ġenituri ma stajniex nattendu għal funeral ta' ommi għax qegħdin fi kwarantina. Dan kien il-kumment li għadditilna Thereseann Azzopardi, bint Helen Grech Pillow ta' 70 li fl-aħħar sigħat tilfet il-battalja mal-Covid19. Thereseann Azzopardi f'kuntatt li għamlet magħna qaltilna li "misiseri għadu qed jiġġieled għal ħajtu fl-ITU. Jien u hija Roderick u l-uniku neputi fil-familja Logan, li ommi kienet tħobbu b'imħabba kbira u bla kundizzjoni, ma stajniex nattendu għall-funeral għax ninsabu kollha fi kwarantina. Din hi sitwazzjoni krudila u iebsa wisq li qegħdin ngħixu. Jiddispjaċini li n-nies mhux jirrealizzaw kemm hu kiefer dan il-virus". Tenfasizza li "kemm ommi u kemm missieri kienu għadhom kif ħadu l-ewwel doża tat-tilqima. Ommi dejjem baqgħet f'darha. Ma kinitx toħroġ bara. Il-Covid ħadielna kmieni wisq. Kulħadd kien iħobbha. Kienet qalbha tajba", tgħidilna Thereseann b'qalbha maqsuma. Thereseann kienet appellat lil kulħadd biex isegwi l-miżuri tal-awtoritajiet tas-saħħa fosthom l-użu tal-maskra, id-distanza soċjali u biex wieħed ma jiltaqax fi gruppi kbar. Hija qalet li kulħadd għandu jaħdem flimkien biex jiġu salvati l-ħajjiet. "B'qalb imnikkta, f'dawn iż-żminijiet diffiċli, insibu serħan il-moħħ li issa tinsab f'post aħjar," kitbet it-tifla tagħha. Hija ħeġġet biex il-messaġġ tagħha jinxtered ma' ħaddiehor biex titqajjem aktar kuxjenza kontra dan il-virus qattiel li sfortunatament jista' ibiegħed lilna minn mal-maħbubin tagħna wisq kmieni.